བོད་ཀྱི་རྒྱལ་པོ་བྱའོ་ཟེར་ཏེ་ཁ་བ་ཅན་གྱི་རྒྱལ་པོ་ལ་སྔ་བ་དེ་ཡིན་ནོ༔ དེ་
ལས་རྒྱལ་རབས་ཉི་ཤུ་རྩ་གསུམ་སོང་བ་དང་༔ འཕགས་པས་གཟིགས་པས་བོད་ལ་ཆོས་བསྟན་དུ་རུང་བའི་མི་བྱུང་༔ སྟོན་བྱེད་རྒྱལ་པོ་བྱུང་ཡང་༔ སྤྲུལ་པ་དངོས་སུ་མ་བསྟན་ན་ཆོས་ལ་མི་ཚུད་པར་
དགོངས་ནས༔ རིགས་གསུམ་མགོན་པོས་བཀའ་བགྲོས་མཛད་པས༔ སྔོན་ལ་ཕྱག་ན་རྡོ་རྗེས་རྒྱལ་པོ་ཁྲི་ཐོག་རྗེ་བཙན་གྱི་སྲས༔ ལྷ་ཐོ་ཐོ་རི་སྙན་ཤལ་དུ་སྐུ་སྤྲུལ་ནས༔ དེའི་རིང་ལ་དམ་པའི་ཆོས་ཀྱི་དབུ་
བརྙེས་སོ༔ དེ་ནས་རྒྱལ་རབས་བཞི་ནས༔ རྒྱལ་པོ་གནམ་རི་སྲོང་བཙན་གྱི་སྲས༔ སྲོང་བཙན་སྒམ་པོ་བྱ་བར་ཐུགས་རྗེ་ཆེན་པོས་སྤྲུལ་ནས༔ དེའི་རིང་ལ་དམ་པའི་ཆོས་ཀྱི་སྲོལ་གཏོད་པའོ༔ དེ་ནས་
རྒྱལ་རབས་ལྔ་ནས༔ ཁྲི་རོང་གཙུག་བསྟན་གྱི་སྲས༔ ཁྲི་སྲོང་ལྡེ་བཙན་འཇམ་དཔལ་གྱིས་སྤྲུལ་ཏེ༔ ཕྱི་སྡེ་སྣོད་ཀྱི་བསྟན་པ་དར་ཞིང་རྒྱས་པར་མཛད་དེ༔ ནང་གསང་སྔགས་ཀྱི་ཆོས་ཀྱིས་སྨིན་ཅིང་གྲོལ་

བར་བྱ་བའི་ཕྱིར༔ རིགས་གསུམ་མགོན་པོས་ཐུགས་རྗེ་གཅིག་ཏུ་མཛད་པར་དམ་བཅས་སོ༔ ཐུགས་རྗེ་ཆེན་པོ་ཉོན་མོངས་རང་གྲོལ་གྱི་རྒྱུད་ལས༔ བོད་ཁ་བ་ཅན་འདི་དེ་བཞིན་གཤེགས་པ་དང་༔ བྱང་ཆུབ་
སེམས་དཔའ་བཀའ་བགྲོས་ཏེ་ཐུགས་རྗེས་གཟིགས་པ་དང་༔ གདུལ་བྱ་ཁྱད་པར་ཅན་གྱི་སྐབས་བསྟན་པའི་ལེའུ་སྟེ་དང་པོའོ༔ ༔ ༈ དེའི་ཚེ་སངས་རྒྱས་སྣང་བ་མཐའ་ཡས་ཀྱིས༔ འགྲོ་བ་མི་རྣམས་ཀྱི་
ལུས་དང་བསམ་པ་དང་མཐུན་པར་དོན་མཛད་པའི་ཕྱིར༔ ནུབ་ཕྱོགས་ཨོ་རྒྱན་གྱི་ཡུལ༔ ཕྱིའི་རྒྱ་མཚོའི་འགྲམ་དུ་ཐུགས་ཀྱི་སྤྲུལ་པ་རིག་འཛིན་པདྨ་འབྱུང་གནས་ཞེས་བྱ་བར་སྤྲུལ་ལོ༔ རྒྱ་གར་གྱི་ཡུལ་དུ་ཕྱི་
ནང་གི་ཆོས་ཐམས་ཅད་ལ་སྦྱངས་པ་མཛད༔ དུར་ཁྲོད་ཆེན་པོ་བརྒྱད་དུ་སྤྱོད་པ་མཛད༔ དེ་ནས་བོད་ཀྱི་ཡུལ་དུ་འགྲོ་དོན་མཛད་པར་དགོངས་ནས༔ ཕོ་བྲང་ཆེན་པོ་རི་བོ་ཏ་ལར་བྱོན་ཏེ༔ འཕགས་པ་སྤྱན་
རས་གཟིགས་ལ་འདི་སྐད་ཅེས་ཞུས་སོ༔ ཀྱེ༔ འཕགས་པ་ཐུགས་རྗེའི་སྐུ༔ ཁ་བ་ཅན་གྱི་རྒྱལ་ཁམས་ལ༔ འཕགས་པའི་གདུལ་བྱ་དཔག་མེད་ཅིག༔ ལན་ཅིག་ལས་འཕྲོ་འབྱུང་གྱུར་ཏེ༔ མ་འོངས་རྩོད་
ལྡན་སྙིགས་མའི་དུས༔ ཉོན་མོངས་ཧྲགས་པའི་སེམས་ཅན་དེ༔ སྡོམ་པ་མི་བསྲུང་རང་གར་སྤྱོད༔ ཤེས་རབ་འགྲིབས་པའི་སེམས་ཅན་ཀུན༔ ཐོས་བསམ་མི་བྱེད་ཆགས་སྡང་སྤྱོད༔ ལས་རླུང་ལོག་པའི་

༄༅༔ ༔སེམས་ཅན་ཀུན༔ དགོན་པ་མི་བསྟེན་གྲོང་ཡུལ་འཁྱམ༔ སྡོམ་པ་ཉམས་པའི་སེམས་ཅན་ཀུན༔ ལོངས་སྤྱོད་མི་འཛོམས་གལ་རྐྱེན་འཚུབ༔ འགོང་པོས་བསྒྱུར་བའི་སེམས་ཅན་
ཀུན༔ སེམས་བསྐྱེད་ཕོག་རུང་སྙིང་རྗེ་མེད༔ བདུད་ཀྱིས་བྱིན་བརླབས་རྩོད་འཁྲུག་དར༔ རྒྱལ་པོས་བྱིན་བརླབས་གླུ་གཞས་བརྩོན༔ ལོག་འདྲེན་རྒོད་པའི་དབང་སོང་ནས༔ བརྫུན་དང་ཟོག་པོས་མི་རྣམས་
འདུལ༔ ཉོན་མོངས་ལས་ཀྱིས་རང་སྡུག་གཤོམ༔ དབང་མེད་ནང་རྩོད་བྱེད་པ་འབྱུང་༔ བསྟན་པ་ཐབས་ཀྱིས་སྨད་པའི་ཕྱིར༔ སྡོམ་མེད་གོས་སེར་གྱོན་པ་མང་༔ སྟོན་པ་ཐབས་ཀྱིས་སྨད་པའི་ཕྱིར༔
དམ་ཉམས་གཅིག་གིས་དབང་བསྐུར་རྩོམ༔ ལྟ་ལོག་མུ་སྟེགས་འབྱུང་བའི་རྟགས༔ རྟོག་པས་མགོ་བོ་བསྐོར་བ་ཡིན༔ སྡིག་དཔོན་དགེ་བའི་བཤེས་གཟུགས་ཀྱིས༔ གཞན་ལ་ཆོས་སྐུ་ངོ་སྤྲོད་བྱེད༔ དེ་
དུས་འཕགས་པའི་ཐུགས་རྗེ་ཡིས༔ འགྲོ་བའི་སྡུག་བསྔལ་སྐྱོབ་མི་ནུས༔ སངས་རྒྱས་བསྟན་པའི་མཐའ་ལ་ཐུག༔ ཐུགས་རྗེ་ཆེན་པོའི་གདུལ་བྱ་ཡལ༔ ཐུགས་རྗེའི་དཔྱང་ཐག་ཆད་པར་འགྱུར༔ དེ་དུས་
སེམས་ཅན་སྙིང་རེ་རྗེ༔ ཐུགས་རྗེས་དྲང་ཐབས་མི་ལྡོག་གམ༔ ཐབས་ཀྱི་ཞགས་པས་བསྟན་དུ་གསོལ༔ ཞེས་ཞུས་སོ༔ འཕགས་པས་བཀའ་བསྩལ་པ༔ སྣང་བ་མཐའ་ཡས་ཐུགས་ཀྱི་སྲས༔ དེ་འདྲའི་

དུས་ངན་ཤར་དུས་སུ༔ འགྲོ་དྲུག་སེམས་ཅན་སྙིང་རེ་རྗེ༔ འཕགས་པའི་ཐུགས་རྗེ་ཅི་ཞིག་འབྱུང་༔ ཐམས་ཅད་རང་སྣང་འཛིན་པ་ཡིས༔ སྣང་བ་མུན་པས་སྒྲིབ་དང་འདྲ༔ རིགས་དྲུག་ལས་ཀྱི་སྣང་བ་ཡིན༔
བྱང་སེམས་སྙིང་རྗེ་མེད་པ་དང༔ ཡི་གེ་དྲུག་པ་མི་སྒྲོག་དང་༔ རང་སྣང་འཛིན་མེད་མི་ཤེས་པའི༔ སེམས་ཅན་ལས་ཀྱིས་བཅིངས་པ་རྣམས༔ འཕགས་པའི་ཐུགས་རྗེས་དྲང་ཐབས་མེད༔ དེ་ཕྱིར་སེམས་
ཅན་སྙིང་རེ་རྗེ༔ ཞེས་གསུངས་སོ༔ ཐུགས་རྗེ་ཆེན་པོ་ཉོན་མོངས་རང་གྲོལ་གྱི་རྒྱུད་ལས༔ ལྔ་བརྒྱ་སྙིགས་མའི་སེམས་ཅན་ལ་ཐུགས་རྗེ་དཔྱང་ཐག་ཆད་པའི་དུས་བྱུང་བའི་ལེའུ་སྟེ་གཉིས་པའོ༔ ༔ ༈
ཡང་དེའི་ཚེ་རིག་འཛིན་པདྨ་འབྱུང་གནས་ཀྱིས་ཞུས་པ༔ ཀྱེ་ཐུགས་རྗེ་ཆེན་པོའི་སྐུ༔ ལྔ་བརྒྱ་སྙིགས་མ་ཤར་ཙ་ན༔ སེམས་ཅན་ལས་ཀྱི་དབང་གྱུར་པའི༔ འགྲོ་ཀུན་གྲོལ་བར་མི་འགྱུར་ཏེ༔ སྔོན་ལས་
བསགས་པའི་དགེ་བ་ཅན༔ འགའ་ཞིག་ཆོས་ལ་དད་འགྱུར་ཏེ༔ དེ་དུས་ཉོན་མོངས་ཧྲགས་པའི་ཕྱིར༔ ཆོས་བྱེད་བར་ཆད་དབང་དུ་འགྲོ༔ དེ་ལ་སྙིང་རྗེ་བསྐྱེད་པའི་ཕྱིར༔ ཉོན་མོངས་རང་གྲོལ་བསྟན་དུ་
གསོལ༔ ཞེས་ཞུས་སོ༔ འཕགས་པས་བཀའ་སྩལ་པ༔ སྣང་བ་མཐའ་ཡས་ཐུགས་ཀྱི་སྲས༔ པདྨ་འབྱུང་གནས་ཁྱོད་སོང་ལ༔ དེ་དུས་ཉོན་མོངས་རང་གྲོལ་སྟོན༔ ང་ནི་ཐུགས་རྗེ་ཆེན་པོ་སྟེ༔ དུས་

༄༅༔ ༔མཐར་ང་ཡི་བསྟན་པ་དར༔ དེ་དུས་འགའ་ལ་ཕན་པའི་ཕྱིར༔ འཕགས་པའི་ཐུགས་རྒྱུད་འདི་སྟོན་ཅིག༔ ཕྱི་ནང་སྡེ་སྣོད་ཆོས་ཀུན་ཡང་༔ བཤད་པའི་ཚིག་གི་ཆོས་ཞེས་བྱ༔ ནང་
དུ་སྒོམ་དང་སྒྲུབ་པ་ཀུན༔ རྣལ་འབྱོར་ཐབས་ཀྱི་ཆོས་ཞེས་བྱ༔ ཀུན་ལ་མི་མོས་མ་ཡིན་པར༔ སེམས་བསྐྱེད་ཙམ་དུ་བཞག་པར་བྱ༔ ཟས་ནོར་ལོངས་སྤྱོད་ཅི་འབྱོར་གྱིས༔ ཐུགས་རྗེ་ཆེན་པོའི་ལྷ་གཅིག་
བཞེངས༔ དེ་ནས་སྒོ་གསུམ་རྩེ་གཅིག་དྲིལ༔ རིག་པ་ཐུགས་རྗེ་ཆེན་པོ་ལ༔ རྩེ་གཅིག་དྲིལ་ལ་སྨྲ་བ་བཅད༔ སྐོར་བ་བརྒྱ་འམ་སྟོང་དུ་བསྐོར༔ དེ་ནས་ངལ་ཞིང་ཆད་པ་ན༔ ལུས་འདི་དལ་ལ་བསྟན་པ་
ལ༔ ཡིད་ནི་ཡི་གེའི་སྒྲ་ལ་གཏད༔ ཨོཾ་མ་ཎི་པདྨེ་ཧཱུྃ༔ སྙིང་པོ་ཡི་གེ་དྲུག་པ་ཡིས༔ ནམ་མཁའི་འབྲུག་ལྟར་གྲགས་སྟོང་སྒྲོག༔ དེ་ཚེ་སྒོ་གསུམ་མ་ཡེངས་ཤིག༔ དེ་ལ་སྐྱོ་ཞིང་ངལ་བ་ན༔ ཐུགས་རྗེ་
ཆེན་པོའི་ཐུགས་ཀ་རུ༔ རིག་པ་གཏད་ལ་ལྷོད་དེ་ཞོག༔ སྒོ་གསུམ་ཕྱོགས་གཅིག་དྲིལ་བའི་གནད༔ འདི་ལ་རྩེ་གཅིག་བསྒྲུབ་ནུས་ན༔ ངན་སོང་འཁོར་བར་ལྷུང་མི་སྲིད༔ ཅེས་གསུངས་སོ༔ ཐུགས་རྗེ་
ཆེན་པོ་ཉོན་མོངས་རང་གྲོལ་གྱི་རྒྱུད་ལས༔ སྒོ་གསུམ་འཇུར་ལ་གདབ་པ་བསྐྱེད་རྫོགས་ཆིག་དྲིལ་གྱི་ལེའུ་སྟེ་གསུམ་པའོ༔ ༔ ༈ དེ་ནས་ཡང་འཕགས་པ་སྤྱན་རས་གཟིགས་དབང་ཕྱུག་གིས༔ སྣང་བ་

མཐའ་ཡས་ཐུགས་ཀྱི་སྲས༔ པདྨ་འབྱུང་གནས་ལ་བཀའ་སྩལ་པ༔ ཨེ་མ་ཧོཿ དུས་ཀྱི་མཐའ་ལ་རིགས་ཀྱི་བུ་ཁྱོད་ཀྱིས་ཉོན་མོངས་རང་གྲོལ་གྱི་མན་ངག་འདི་སྟོན་ཅིག༔ དང་པོ་འཁོར་འདས་ཕྱོགས་ལྷུང་
མེད་པ་ཞིག་འབྱུང་ངོ༔ དེའི་ཚེ་གློ་བུར་དུ་སྐྱེ་མཆེད་ཀྱི་རླུང་ལངས་ཏེ༔ རླུང་དེ་དང་སེམས་ཅན་གྱི་འགྱུ་བ་ཏོལ་སྐྱེ་ཚོར་བ་དང་བཅས་པ་ལངས་སོ༔ ཚོར་བ་དེ་འཁོར་འདས་གཉིས་སུ་དབྱེའོ༔ རང་སྣང་དུ་མ་
རིག༔ ཕྱི་ཡུལ་ལ་འཛིན་པ་ཞུགས༔ བདག་ཏུ་བཟུང་བས་འཁོར་བ་ཡིན་ནོ༔ ཕྱིའི་འབྱུང་བ་ལྔ་དང་༔ ནང་གི་ཉོན་མོངས་པ་ལྔ༔ བདག་གཞན་དུ་འཛིན་པ་ལས་བྱུང་ངོ༔ དེ་ནས་རིགས་དྲུག་གི་སྡུག་
བསྔལ་སྨིན་ནོ༔ དེ་གྲོལ་བར་འདོད་ན༔ སྣང་ཞིང་སྲིད་པའི་ཆོས་ཐམས་ཅད་རང་སྣང་འཛིན་མེད་ཡིན༔ རང་སྣང་འཛིན་མེད་དུ་ཤེས་ན་འཁོར་བ་ལས་གྲོལ་ལོ༔ ཐམས་ཅད་རང་སྣང་འཛིན་མེད་དུ་རིག་ན་
འཁོར་བ་འཇིག་གོ༔ འཕགས་པའི་སྙིང་གཏམ་དང་པོའོ༔ གང་ཟག་རབ་ཅིག་ཆར་དུ་གྲོལ་བའི་སྙིང་གཏམ་མོ༔ སྐལ་ལྡན་བློ་འབྲིང་དང་ཐ་མ་ལ༔ ལྟ་བ་དང་སྒོམ་པ་དང་སྤྱོད་པ་དང་འབྲས་བུའི་རིམ་པ་
བསྟན་ཏེ༔ དང་པོར་ལྟ་བ་ཞེས་བྱ་བ་ནི༔ འཁོར་བ་དང་མྱ་ངན་ལས་འདས་པ་ཅིར་སྣང་ཅིར་སྲིད་ཐམས་ཅད་རྟོག་པའི་མཐའ་ཡིན་ཏེ༔ གདོད་མ་ནས་མ་བཅོས་པ་སྐྱེ་བ་དང་༔ འགགས་པ་དང་༔ འཆིང་བ་

༄༅༔ ༔དང་༔ གྲོལ་བའི་མཐའ་ལས་འདས་པ་སྟེ༔ ཆོས་ཀྱི་སྐུ་སྣང་བ་མཐའ་ཡས་ཡེ་ནས་ཐུགས་རྗེ་ཆེན་པོ༔ རང་བྱུང་གི་ཡེ་ཤེས་ཡིན༔ དེ་མ་སྤངས་མཐའ་དང་བྲལ་བ་ཞིག་ཡིན༔
གཟུང་འཛིན་གཉིས་མེད་སྤྲོས་པ་དང་བྲལ་བ་ཞིག་ཡིན༔ བདེ་བ་ཆེན་པོ་ཡེ་ནས་སངས་རྒྱས་པ་ཞིག་ཡིན༔ རང་ལ་གནས་གཞན་ལ་མི་གནས་པ་ཞིག་མིན༔ དེ་ལ་ལྟ་ན་གཞན་གང་གིས་ཀྱང་མི་མཐོང་སྟེ༔
རང་གི་རིག་པ་རྒྱུ་ལས་མ་བྱུང་བ༔ ལྷུན་གྱིས་གྲུབ་པ༔ རྐྱེན་གྱིས་མི་བཙལ༔ མི་ལྟ༔ རང་ངོ་ཤེས་ཙམ་ལ་འཕོ་འགྱུར་མེད་པར་བཞག་པས༔ མ་མཐོང་བའི་མཐོང་བ་ཞེས་བྱ་བ་ཡིན༔ མ་བལྟས་པའི་ལྟ་
བ་ཞེས་བྱ་བ་ཡིན༔ དེ་རང་ལ་གནས་པ་དེ་ལ་སངས་རྒྱས་བྱ་བ་ཡིན༔ དེ་ལྟ་བའི་མཐར་ཐུག་ཡིན་ནོ༔ ཐུགས་རྗེ་ཆེན་པོའི་སྙིང་གཏམ་གཉིས་པའོ༔ སྐལ་བ་ཅན་ཉོན་ཅིག༔ རང་གི་སེམས་ཉིད་མ་བཅོས་
པར་ས་ལེ་བཞག་པ་དེ་དབེན་པའི་གནས་ཡིན༔ དེ་སུས་ཀྱང་མ་བཅོས་རང་བྱུང་དུ་བྱུང་བ་དེ་སྒོམ་པ་རྣམས་ཀྱི་ནང་ནས་མཆོག་ཏུ་གྱུར་པའི་སྒོམ་ཆེན་བྱ་བ་ཡིན་ནོ༔ དེ་ལྟ་བུའི་དུས་ན་གསལ་སྟོང་གཉིས་མེད་
ཀྱི་ངང་ལ་ཞོག༔ སྣང་ཚད་ཐུགས་རྗེ་ཆེན་པོའི་སྐུ་རུ་གསལ༔ གྲགས་སྟོང་གཉིས་མེད་ཀྱི་ངང་ལ་ཞོག༔ སྒྲ་གྲགས་པ་ཐམས་ཅད་ཐུགས་རྗེ་ཆེན་པོའི་གསུང་ཡིན་ནོ༔ རིག་སྟོང་གཉིས་མེད་ཀྱི་ངང་ལ་ཞོག༔

དྲན་རྟོག་ཐམས་ཅད་ཐུགས་རྗེ་ཆེན་པོའི་ཐུགས་ཡིན་ནོ༔ ཇི་ལྟར་སྣང་ཡང་འཛིན་མེད་དུ་བཞག་ན་བདེ༔ བདེ་སྟོང་གཉིས་མེད་ཀྱི་ངང་ལ་ཞོག༔ མ་བཅོས་པར་བཞག་པས་རང་ལ་གནས་པའི་ཡེ་ཤེས་མངོན་དུ་
གྱུར་ཏེ༔ དེའི་དོན་ཤེས་ན་སྒོམ་པ་དང་མི་སྒོམ་པ་གཉིས་སུ་མེད༔ གཉིས་མེད་ཀྱི་དོན་མི་ཤེས་པར་རྩོལ་སྒྲུབ་དམིགས་པའི་ཐེག་པ་ཐམས་ཅད་ངེས་པའི་དོན་ལ་གོལ་བ་ཡིན༔ བསྒྲུབས་པས་ཡང་དག་པའི་དོན་
མི་མཐོང་༔ རྩོལ་བས་མི་བསྒྲུབས་པར་རང་སར་གནས་སུ་བཅུག་པས་ཝལ་ལེ་བ་ལ་འཛིན་པ་མེད་པ༔ དམིགས་གཏད་མེད་པར་ངང་གིས་གནས་པ་དེ་སྤྲོས་པ་དང་བྲལ་བ་ཡིན་ནོ༔ རང་གིས་རང་གསལ་
བཏབ་པ་ཡིན་ནོ༔ མི་སྒོམ་པའི་སྒོམ་པ་བྱ་བ་ཡིན་ནོ༔ ཐུགས་རྗེ་ཆེན་པོའི་སྙིང་གཏམ་གསུམ་པའོ༔ སྐལ་ལྡན་གྱི་བུ་ཉོན་ཅིག༔ སྣང་སྲིད་ཀྱི་འཇིག་རྟེན་ཐམས་ཅད་གཞི་རྩ་མེད་པ་ལས་སྐྱེས་པ་ཡིན༔
སྐྱེས་ནས་སྣང་ཙམ་ཉིད་ནས་རྟག་པར་མ་གྲུབ་པས་མི་རྟག་སྟེ༔ རང་སར་གྲོལ་བ་བྱ་བ་ཡིན་ནོ༔ དེ་ཆོས་ཀྱི་སྐུའི་སྤྱོད་པ་བྱ་བ་ཡིན་ནོ༔ དེ་ཉིད་ཡེ་ཤེས་རང་སྣང་ཡིན་ཏེ༔ ཞི་བ་དང་ཁྲོ་བོ་གར་མཛད་པའི་
ལོངས་སྤྱོད་རྫོགས་པའི་སྐུའི་སྤྱོད་པ་ཡིན༔ ནམ་མཁའ་ལྟ་བུར་ཀུན་ལ་ཁྱབ་པའི་ཐུགས་རྗེ་བསྐྱེད་དེ༔ འགྲོ་དྲུག་ཐམས་ཅད་ཀྱི་སྡུག་བསྔལ་འཇོམས་པར་མཛད་པས་སྤྲུལ་པའི་སྐུའི་སྤྱོད་པ་ཡིན༔ ཇི་ལྟར་སྣང་

༄༅༔ ༔བའི་ཆོས་ཐམས་ཅད་ལ་འཛིན་ཆགས་མེད་ན་རྣལ་འབྱོར་གྱི་སྤྱོད་པ་ཡིན༔ གཟུང་འཛིན་གྱིས་བདག་ཏུ་མ་བཟུང་བའི་རང་སར་གྲོལ་བས་ཆོས་ཀྱི་དབྱིངས་ཉིད་ཡིན༔ འགྱུ་ཚད་དྲན་
པས་ཟིན་ན་འཛིན་ཆགས་སངས་བ་ཡིན༔ དེ་འཁོར་འདས་སྤང་བླང་མེད་པའི་སྤྱོད་པ་ཡིན༔ སྣང་ཚད་ལ་རང་བཞིན་མེད་པའོ༔ ལྟ་བས་ཁམས་གསུམ་དབང་དུ་འདུས༔ སྤྱོད་པ་ཐུག་རྗེ་ཆེན་པོར་སྦྱོར༔
འཁོར་བའི་གཞི་རྩ་བཅད༔ འཁོར་བའི་རྐྱེན་རང་སར་གྲོལ༔ དེ་ལྟ་བུའི་སྤྱོད་པས་སྐུ་གསུམ་ལྷུན་གྱིས་གྲུབ་སྟེ༔ ཐུགས་རྗེ་ཆེན་པོའི་སྤྱོད་པ་ཡིན་ནོ༔ ཐུགས་རྗེ་ཆེན་པོའི་སྙིང་གཏམ་བཞི་པའོ༔ སྐལ་ལྡན་
གྱི་བུ་ཉོན་ཅིག༔ དེ་ལྟར་ཕྱི་ནང་གི་སྤྲོས་པ་ཐམས་ཅད་དང་བྲལ་བ་དེ་ཆོས་སྐུ་ཀུན་ལ་ཁྱབ་པ་བྱ་བ་ཡིན་ནོ༔ དེའི་དོན་སྤྱིར་ཡང་བརྗོད་དུ་མེད་པ་ཡིན༔ དེའི་ངང་ལས་ཡེ་ཤེས་ཀྱི་སྣང་བ་མ་འགགས་པར་སྣ་
ཚོགས་སུ་འཆར་བ་དེ་ལ༔ བདག་ཏུ་འཛིན་པ་ནི་མེད༔ འདོད་དགུར་བསྒྱུར་བ་གར་གྱི་བདག་བྱ་བ་ཡིན༔ འགྲོ་བ་གང་ལ་གང་འདུལ་གྱི་ཞི་ཁྲོའི་ཆ་ལུགས་སྣ་ཚོགས་སྟོན་ཏེ༔ རང་གིས་རང་རིག་པས་
ལོགས་ནས་རིག་པ་ཞིག་སྒྲུབ་ཏུ་མེད༔ རིག་པའི་ངང་ལ་ཐུགས་རྗེ་རྒྱུན་ཆད་མེད༔ ཅིར་ཡང་མ་གྲུབ་པའི་ངང་ལ་ཅིར་ཡང་སྟོན༔ འཁོར་བ་དང་འདས་པ༔ ཕྱི་ནང་སྣོད་བཅུད་ཐམས་ཅད་སྣང་ཞིང་སྟོང་པར་

འདུག་པ་ཐུགས་རྗེ་ཆེན་པོའི་སྐུ༔ སྟོང་ཞིང་གྲགས་པར་འདུག་པ་ཐུགས་རྗེ་ཆེན་པོའི་གསུང་༔ དྲན་ཞིང་སྟོང་པར་འདུག་པ་ཐུགས་རྗེ་ཆེན་པོའི་ཐུགས་སོ༔ སེམས་ཀྱི་འགྱུ་བ་དང་རྣམ་པར་རྟོག་པ་ཐམས་ཅད་ལ་
གཞི་རྩ་མེད་དོ༔ ཐམས་ཅད་འཛིན་པ་མེད་པར་ཞོག༔ ཡེ་ནས་རང་སྣང་ལྷུན་གྲུབ་ཡིན་ནོ༔ དེའི་དོན་རྟོགས་པ་རང་སྣང་མངོན་དུ་གྱུར་པའི་འབྲས་བུའོ༔ ཐུགས་རྗེ་ཆེན་པོའི་སྙིང་གཏམ་ལྔ་པ་ཚིག་ཉུང་ལ་དོན་
འདྲིལ་བ་འདི་ཉམས་སུ་ལེན་པའི་གང་ཟག་ཐམས་ཅད་ཀྱི་ཉོན་མོངས་པའི་རང་རྒྱུད་ལས་གྲོལ་བར་འགྱུར་རོ༔ ཐུགས་རྗེ་ཆེན་པོ་ཉོན་མོངས་རང་གྲོལ་གྱི་རྒྱུད་ལས༔ སྙིང་གཏམ་ལྔ་པའི་ལེའུ་སྟེ་ལྔ་པའོ༔ ༈
དེ་ནས་ཐུགས་རྗེ་ཆེན་པོ་དང་རིག་འཛིན་པདྨ་འབྱུང་གནས་ཐུགས་རིག་པ་གཅིག་གི་ངོ་བོར་གྱུར་ཏེ༔ བོད་ཁ་བ་ཅན་གྱི་དོན་ལ་བྱོན༔ དབང་གི་མ་མོ་བདུན་ལ་རྒྱུད་ཀྱི་གཏད་རྒྱ་མཛད་པ༔ པདྨ་རིགས་ཀྱི་
མཁའ་འགྲོ་བདུན༔ ཐུགས་རྗེ་ཆེན་པོའི་རྒྱུད་འདི་བཟུང་༔ འཛམ་གླིང་རྒྱལ་པོ་ལྷ་ཡི་རྒྱུད་༔ མ་རྫོགས་བར་དུ་བཀའ་འདི་སྲུངས༔ ཆོས་སྐྱོང་རྒྱལ་པོའི་བཀའ་སྲུང་གིས༔ ཐུགས་རྗེ་ཆེན་པོའི་བསྟན་པ་
སྤེལ༔ འདི་སྤྱོད་པ་ཡི་ལས་ཅན་ཞིག༔ ཤར་གྱི་ཕྱོགས་ནས་འབྱུང་བ་འགྱུར༔ སྨུག་ནག་དབང་གི་རིག་འཛིན་ཡིན༔ སྔོན་ཚེ་སྨོན་ལམ་གཅིག་པའི་ཕྱིར༔ དུས་མཐར་དེ་ལ་གཏད་པར་གྱིས༔ འགྲོ་བ་མང་

༄༅༔ ༔པོའི་དོན་བྱེད་ཤོག༔ ཅེས་གསུངས་སོ༔ ཐུགས་རྗེ་ཆེན་པོ་ཉོན་མོངས་རང་གྲོལ་གྱི་རྒྱུད་ལས༔ གཏད་རྒྱའི་ལེའུ་སྟེ་དྲུག་པའོ༔ ཐུགས་རྗེ་ཆེན་པོ་ཉོན་མོངས་རང་གྲོལ་གྱི་རྒྱུད་
རྫོགས་སོ༔ ༔ ས་མ་ཡ༔ རྒྱ་རྒྱ་རྒྱ༔ ཨོ་རྒྱན་པདྨ་འབྱུང་གནས་ཀྱིས༔ བྱང་ཟང་ཟང་ལྷ་བྲག་གི་སྐེད་བསེ་སྒྲོམ་སྨུག་པོའི་ནང་༔ ནུབ་ཟངས་མཛོད་དམར་པོར་སྦས་པ༔ རིག་འཛིན་རྒོད་ཀྱི་ལྡེམ་འཕྲུ་ཅན་གྱིས་
གཏེར་ནས་སྤྱན་དྲངས་པ་འོ༔ བཀྲ་ཤིས༔